CELEX: 32020D0490
Language: lv
Date: 2020-04-02 00:00:00
Title: Padomes Lēmums (KĀDP) 2020/490 (2020. gada 2. aprīlis), ar ko groza Lēmumu 2014/932/KĀDP par ierobežojošiem pasākumiem saistībā ar situāciju Jemenā

3.4.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 105/7
               
            
         PADOMES LĒMUMS (KĀDP) 2020/490
         (2020. gada 2. aprīlis),
         ar ko groza Lēmumu 2014/932/KĀDP par ierobežojošiem pasākumiem saistībā ar situāciju Jemenā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 29. pantu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2014. gada 18. decembrī pieņēma Lēmumu 2014/932/KĀDP (1) par ierobežojošiem pasākumiem saistībā ar situāciju Jemenā.
                  
               
                     (2)
                  
                  
                     Apvienoto Nāciju Organizācijas Drošības padome 2020. gada 25. februārī pieņēma Rezolūciju 2511 (2020), kurā paustas bažas par pašreizējām politiskajām, drošības, ekonomiskajām un humanitārajām problēmām Jemenā un atkārtoti pausts tās aicinājums visām pusēm Jemenā atrisināt domstarpības ar dialoga un konsultēšanās palīdzību.
                  
               
                     (3)
                  
                  
                     Apvienoto Nāciju Organizācijas Drošības padomes Rezolūcijā (ANO DPR) 2511 (2020) ir uzsvērts, cik svarīgi ir atvieglot humāno palīdzību, un noteikts, ka ar ANO DPR 2140 (2014) 19. punktu izveidotā komiteja, izskatot katru gadījumu atsevišķi, var atbrīvot jebkuru darbību no sankciju pasākumiem, ko Drošības padome noteikusi ar ANO DPR 2140 (2014) un ANO DPR 2216 (2015), ja komiteja konstatē, ka šāds izņēmums ir nepieciešams, lai atvieglotu Apvienoto Nāciju Organizācijas un citu humānās palīdzības organizāciju darbu Jemenā, vai jebkurā citā nolūkā, kas atbilst minēto rezolūciju mērķiem.
                  
               
                     (4)
                  
                  
                     ANO DPR 2511 (2020) ir arī apstiprināts, ka seksuāla vardarbība bruņotos konfliktos vai bērnu vervēšana vai izmantošana bruņotos konfliktos, pārkāpjot starptautiskās tiesības, varētu būt darbība, kā noteikts ANO DPR 2140 (2014) 18. punkta c) apakšpunktā, un tādējādi darbība, par kuru piemērojamas sankcijas par iesaisti darbībās, kas apdraud mieru, drošību vai stabilitāti Jemenā, vai par šādu darbību atbalstīšanu, kā aprakstīts minētās rezolūcijas 17. punktā.
                  
               
                     (5)
                  
                  
                     Dažu šā lēmuma pasākumu īstenošanai ir vajadzīga Savienības turpmāka rīcība.
                  
               
                     (6)
                  
                  
                     Tādēļ būtu attiecīgi jāgroza Lēmums 2014/932/KĀDP,
                  
               IR PIEŅĒMUSI ŠO LĒMUMU.
         
            1. pants
            Lēmumu 2014/932/KĀDP groza šādi:
            
                        1)
                     
                     
                        lēmuma 2.a panta 1. punkta c) apakšpunktu aizstāj ar šādu:
                        
                                    “c)
                                 
                                 
                                    tādu darbību plānošana, vadīšana vai izdarīšana Jemenā, kas ir pretrunā piemērojamiem starptautiskajiem cilvēktiesību aktiem vai starptautiskajiem humanitāro tiesību aktiem vai kas ir cilvēktiesību pārkāpumi, tostarp seksuāla vardarbība bruņotos konfliktos vai bērnu vervēšana vai izmantošana bruņotos konfliktos, pārkāpjot starptautiskās tiesības; vai”;
                                 
                              
                  
                        2)
                     
                     
                        lēmuma 2.b panta 1. punkta c) apakšpunktu aizstāj ar šādu:
                        
                                    “c)
                                 
                                 
                                    tādu darbību plānošana, vadīšana vai izdarīšana Jemenā, kas ir pretrunā piemērojamiem starptautiskajiem cilvēktiesību aktiem vai starptautiskajiem humanitāro tiesību aktiem vai kas ir cilvēktiesību pārkāpumi, tostarp seksuāla vardarbība bruņotos konfliktos vai bērnu vervēšana vai izmantošana bruņotos konfliktos, pārkāpjot starptautiskās tiesības; vai”;
                                 
                              
                  
                        3)
                     
                     
                        lēmumā iekļauj šādu pantu:
                        
                           “6.a pants
                           
                           Atkāpjoties no pasākumiem, kas noteikti ar ANO DPR 2140 (2014) un ANO DPR 2216 (2015), ar noteikumu, ka Sankciju komiteja katrā atsevišķā gadījumā ir noteikusi, ka izņēmums ir vajadzīgs, lai atvieglotu Apvienoto Nāciju Organizācijas un citu humānās palīdzības organizāciju darbu Jemenā vai jebkurā citā nolūkā, kas atbilst minēto rezolūciju mērķiem, dalībvalstu kompetentā iestāde piešķir vajadzīgo atļauju.”
                        
                     
                  
         
            2. pants
            Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2020. gada 2. aprīlī
            
               
                  Padomes vārdā –
               
               
                  priekšsēdētāja
               
               A. METELKO-ZGOMBIĆ
            
         
         
            (1)  Padomes Lēmums 2014/932/KĀDP (2014. gada 18. decembris) par ierobežojošiem pasākumiem saistībā ar situāciju Jemenā (OV L 365, 19.12.2014., 147. lpp.).